b"\n_START_ARTICLE_\nEstrella Cortichs Vinyals\n_START_SECTION_\nInf\xc3\xa0ncia i primers anys\n_START_PARAGRAPH_\nEstel Cortichs era filla de Francesca Vinyals i Riera i d'Esteve Cortichs i Costa, que va arribar a ser alcalde republic\xc3\xa0 de Gironella l'any 1922, estant sempre molt implicat en pol\xc3\xadtica. Sent molt nena, l'any 1905, els seus pares es van separar i va haver d'anar a viure a una instituci\xc3\xb3 religiosa._NEWLINE_Gr\xc3\xa0cies a les inquietuds del seu pare per l'educaci\xc3\xb3, tant ella com el seu germ\xc3\xa0 van estudiar a Barcelona; va cursar magisteri a l'Escola Superior de Magisteri \xe2\x80\x93a la qual ingress\xc3\xa0 amb el n\xc3\xbamero u\xe2\x80\x93 entre els anys 1924 i 1928. Posteriorment es llicenci\xc3\xa0 en Filosofia i Lletres.\n_START_SECTION_\nActivitat professional i pol\xc3\xadtica\n_START_PARAGRAPH_\nEstel Cortichs va ser una fidel seguidora dels principis del pedagog krausista Francisco Giner de los R\xc3\xados, fundador de la Instituci\xc3\xb3n Libre de Ense\xc3\xb1anza, de la qual ella va ser membre durant el per\xc3\xadode republic\xc3\xa0 i durant la Guerra Civil. Una vegada obtingut el t\xc3\xadtol, mitjan\xc3\xa7ant unes oposicions, va entrar a treballar a l'Escola Men\xc3\xa9ndez Pelayo, per passar despr\xc3\xa9s a dirigir l'escola Lope de Rueda, on va comen\xc3\xa7ar a posar en pr\xc3\xa0ctica les noves idees pedag\xc3\xb2giques que la Rep\xc3\xbablica estimulava. _NEWLINE_L'inici de la guerra la sorpr\xc3\xa8n a Bilbao i torna a Madrid al setembre. A partir d'aquest moment col\xc2\xb7labora a la Universitat Popular i, compromesa amb els ideals republicans, va organitzar a Barcelona l'Ajut Infantil a Reraguarda, una organitzaci\xc3\xb3 republicana dedicada a l'atenci\xc3\xb3 dels nens que havien estat despla\xc3\xa7ats dels territoris ocupats pel franquisme. Al final de la guerra i la conseg\xc3\xbcent vict\xc3\xb2ria del b\xc3\xa0ndol revoltat, Cortichs va travessar la frontera per exiliar-se a Fran\xc3\xa7a amb un contingent de nens refugiats.\n_START_SECTION_\nExili a M\xc3\xa8xic\n_START_PARAGRAPH_\nUn cop a Fran\xc3\xa7a, on va acompanyar els nens refugiats, va acabar en un camp de concentraci\xc3\xb3 a Perpiny\xc3\xa0, d'on va aconseguir sortir gr\xc3\xa0cies a diversos amics. Durant el temps que roman a Fran\xc3\xa7a segueix col\xc2\xb7laborant amb l'Ajut Infantil i realitza un inventari de nens evacuats a l'estat franc\xc3\xa8s._NEWLINE_Estel Cortichs deix\xc3\xa0 Fran\xc3\xa7a el desembre de 1939 i s'embarc\xc3\xa0 a Burdeus rumb a la Rep\xc3\xbablica Dominicana. S'establ\xc3\xad durant uns mesos a Santo Domingo, on treball\xc3\xa0 com a mestra en una escola i, despr\xc3\xa9s d'un breu per\xc3\xadode a Cuba, es va exiliar a M\xc3\xa8xic de forma permanent a partir de l'octubre de 1940. Ja a M\xc3\xa8xic, va prendre contacte amb altres ex-membres exiliats de la Instituci\xc3\xb3n Libre de Ense\xc3\xb1anza, que estaven creant a trav\xc3\xa9s del Servei d'Evacuaci\xc3\xb3 de Refugiats Espanyols (SERE) i la Junta d'Auxili als Republicans Espanyols (JARE) institucions educatives la finalitat de les quals era donar feina als mestres exiliats i, alhora, oferir als nens despla\xc3\xa7ats l'educaci\xc3\xb3 que havien rebut durant l'\xc3\xa8poca republicana._NEWLINE_El primer col\xc2\xb7legi en el qual treball\xc3\xa0 Cortichs durant la seva estada a M\xc3\xa8xic va ser l'Institut Lu\xc3\xads Vives. Per accedir a aquesta feina, va haver de revalidar el seu t\xc3\xadtol de mestra i cursar dos anys de carrera universit\xc3\xa0ria, per llicenciar-se en Filosofia i Lletres. L'institut estava compost en la seva gran majoria per fills de republicans i brigadistes defensors de la Rep\xc3\xbablica exiliats, aix\xc3\xad com molts jueus. Aquest col\xc2\xb7legi va subsistir gr\xc3\xa0cies a donacions particulars provinents en la seva gran majoria dels Estats Units i tamb\xc3\xa9 amb aportacions del SERE. A m\xc3\xa9s, va obtenir un fort suport del govern de L\xc3\xa1zaro C\xc3\xa1rdenas, cosa que va portar Estel Cortichs a organitzar classes nocturnes per als obrers, en agra\xc3\xafment a aquest suport._NEWLINE_Durant la seva \xc3\xa8poca de mestra en el Lu\xc3\xads Vives va formar part de l'equip de prim\xc3\xa0ria i va ser escollida representant de l'escola dins de l'organitzaci\xc3\xb3 del Subcomit\xc3\xa9 d'Higiene i Lluita contra l'Alcoholisme, aix\xc3\xad com per a la Campanya d'Alfabetitzaci\xc3\xb3, ambdues iniciatives dirigides pel govern mexic\xc3\xa0. No obstant aix\xc3\xb2, les dificultats econ\xc3\xb2miques que sofria l'Institut Vives durant la d\xc3\xa8cada dels cinquanta, la van fer canviar d'Institut passant a treballant al Col\xc2\xb7legi Madrid, un col\xc2\xb7legi que datava de 1941 i estava finan\xc3\xa7at pel JARE._NEWLINE_L'afermament del nou r\xc3\xa8gim franquista en els anys cinquanta, reflectit en l'aixecament de certes sancions per part de l'ONU a Espanya, van impedir que Cortichs i molts altres exiliats tinguessin esperances d'un r\xc3\xa0pid retorn a la p\xc3\xa0tria. \xc3\x89s per aix\xc3\xb2 que molts d'ells es van nacionalitzar mexicans i van continuar la seva lluita contra el r\xc3\xa8gim de Franco col\xc2\xb7laborant amb diferents associacions (com l'associaci\xc3\xb3 de dones exiliades Mariana Pineda), o incorporada en partits pol\xc3\xadtics (com el PSUC, al qual va pert\xc3\xa0nyer Cortichs durant un temps)._NEWLINE_Va aconseguir tornar a Espanya el 1962, per primera vegada, en una estada breu, de vacances. Es jubil\xc3\xa0 el 1967 i el 1973 torn\xc3\xa0 definitivament i s'establ\xc3\xad a Barcelona, des d'on an\xc3\xa0 sovint a Gironella, on estava enterrat el seu pare. Va morir a Barcelona el 1985."